2.

49.–51. punktu aizstāt ar šādu tekstu: “49. Uzaicinājumā uz tiesas sēdi mutvārdu paskaidrojumu sniegšanai lietas dalībniekus informē par iespējamiem Tiesas noteiktiem tiesas sēdes organizatoriskiem pasākumiem. Šie pasākumi cita starpā var attiekties uz lūgumu lietas dalībniekiem tiesas sēdē atbildēt uz dažiem jautājumiem, tiesas sēdē ieņemt nostāju par noteiktiem jautājumiem, koncentrēt savu mutvārdu paskaidrojumu sniegšanu uz atsevišķiem lietas aspektiem vai īpašiem jautājumiem vai lūgumu lietas dalībniekiem, kuri aizstāv vienu viedokli, sakoordinēt savas uzstāšanās tiesas sēdē. Pirms tiesas sēdes sākuma pārstāvjus vai advokātus uzaicina uz īsu sarunu ar iztiesāšanas sastāva tiesnešiem nolūkā organizēt tiesas sēdi. Šajā sanāksmē tiesnesis referents un ģenerāladvokāts var norādīt punktus, kuru iztirzāšanu tie vēlētos mutvārdu paskaidrojumos. 50. Tiesas sēde principā sastāv no trīs daļām: mutvārdu paskaidrojumu sniegšana, Tiesas locekļu jautājumu uzdošana un replikas sniegšana. Ņemot vērā informāciju, kuru Tiesa jau zina no rakstveida procesā iesniegtajiem dokumentiem, mutvārdu paskaidrojumu sniegšanas mērķis ir atklāt vai precizēt jautājumus, kurus mutvārdu paskaidrojumu sniedzējs uzskata par īpaši būtiskiem Tiesas nolēmuma pieņemšanai. Mutvārdu paskaidrojumos jācenšas neatkārtot jau rakstveida procesā pateikto. Atgādinājums par lietas faktiskajiem un tiesiskajiem apstākļiem parasti ir lieks. Mutvārdu paskaidrojumus ieteicams sākt ar plāna izklāstu. Atbildes uz iespējamiem Tiesas iepriekš uzdotajiem jautājumiem, uz kuriem jāatbild tiesas sēdē, ir jāsniedz šo mutvārdu paskaidrojumu sniegšanas laikā. Ja Tiesa ir aicinājusi lietas dalībniekus tiesas sēdē koncentrēt savu mutvārdu paskaidrojumu sniegšanu uz atsevišķiem noteiktiem jautājumiem, mutvārdu paskaidrojumu sniedzēji nedrīkst apskatīt citus lietas aspektus, ja vien viņi tos neuzskata par īpaši būtiskiem Tiesas nolēmuma pieņemšanai. Cik vien iespējams mutvārdu paskaidrojumu sniedzējiem, kuri aizstāv līdzīgus apgalvojumus, jācenšas vēlreiz neizklāstīt jau tajā pašā tiesas sēdē sniegtus argumentus. Attiecībā uz mutvārdu paskaidrojumu sniegšanas ilgumu skat. zemāk 51. punktu. Tiesas locekļu jautājumu uzdošanas mērķis parasti ir ļaut mutvārdu paskaidrojumu sniedzējiem izskaidrot vai detalizēt atsevišķus jautājumus, ņemot vērā gan viņu sniegtos mutvārdu paskaidrojumus, gan rakstveida procesā iesniegtos dokumentus. Replikas sniegšanas mērķis ir ļaut mutvārdu paskaidrojumu sniedzējiem īsi un vienīgi tad, ja viņi uzskata to par vajadzīgu, atbildēt uz tiesas sēdē sniegtajiem apsvērumiem. Replikā ir jāatbild tikai uz šiem apsvērumiem un tajā nedrīkst pārsniegt šo robežu. 51. Mutvārdu paskaidrojumu sniegšanas ilgums tiesas sēdēs nedrīkst pārsniegt divdesmit minūtes, kad lietu izskata plēnumā, virspalātā un piecu tiesnešu palātā, un piecpadsmit minūtes, kad lietu izskata trīs tiesnešu palātā. Personas, kas iestājas lietā, mutvārdu paskaidrojumu sniegšanas ilgums neatkarīgi no lietas iztiesāšanas sastāva nedrīkst pārsniegt piecpadsmit minūtes. Izņēmuma gadījumā pēc pieteikuma, kuram pievienots detalizēts pamatojums, var tikt piešķirts uzstāšanās laika pagarinājums. Šādam pieteikumam Tiesā jānonāk vēlākais divas nedēļas pirms tiesas sēdes dienas. Uzaicinājumā uz tiesas sēdi pārstāvjus un advokātus lūdz informēt kanceleju par mutvārdu paskaidrojumu sniegšanas paredzamo ilgumu. Šīs norādes palīdz plānot Tiesas darbu; paziņotos uzstāšanās laikus nedrīkst pārsniegt.”